Oslo-klassen

Oslo-klassen av fregatter er en norsk konstruksjon basert på Dealey-klassen jagereskorteskip i USAs marine, men betydelig modifisert for norske behov. Skrogkonstruksjonen regnes for meget sjødyktig.

Byggingen var en del av flåteplanen av 1960, som ble delvis finansiert av USA gjennom Mutual Defense Assistance Program. Flåteplanen på totalt 50 fartøyer inkluderte 5 fregatter av Oslo-klassen som alle ble levert fra Marinens Hovedverft i Horten i tiden 1964 til 1966.

Oslo-klassen ble faset ut til fordel for nye fregatter av Fridtjof Nansen-klassen. Den første nye fregatten, KNM «Fridtjof Nansen», ble satt i tjeneste 5. april 2006.

Skip
Fem skip av Oslo-klassen ble bygd. Alle ble modernisert på slutten av 1980-tallet.

 F 300 KNM «Oslo» – kondemnert 1994
 F 301 KNM «Bergen» – omgjort til kontorer juli 2005, driftet av Forsvarsbygg, Senket som øvingsobjekt for ubåter, høsten 2007
 F 302 KNM «Trondheim» – tatt ut av tjeneste i 2006, benyttet som mål i 2013.
 F 303 KNM «Stavanger» – tatt ut av tjeneste i 1998 og senket i 2001.
 F 304 KNM «Narvik» Operativ t.o.m. 11. juni 2007. Museumsfartøy i Horten fra 12. juni 2007.

KNM «Oslo» gikk på grunn ved Marstein fyr sør for Bergen mandag 24. januar 1994. En person omkom. KNM «Oslo» sank dagen etter under slep i Korsfjorden og ble senere hevet og kondemnert.

KNM «Stavanger» ble tatt ut av aktiv tjeneste i 1998 og brukt som målfartøy og senket 2001 - fra senkingen .

KNM «Bergen» gikk ut av tjeneste i juni 2005 og ble avløst av den nye fregatten KNM «Fridtjof Nansen» da denne ble operativ. Ligger til kai ved ROS (Ramsund orlogsstasjon) og benyttes som målfartøy ved skyteøvelser. Planlagt utfaset på lik linje med KNM Trondheim. Skipsdeler fra under og over le høstes og benyttes videre på museumsskipet KNM Narvik i Horten.

KNM «Trondheim» ble tatt ut av tjeneste juni 2006, og benyttes som mål under skarpskyting. Planlagt utfaset som målfartøy 2021/22. Ligger til kai ved ROS (Ramsund Orlogsstasjon). Skipsdeler fra under og over le høstes og benyttes videre på museumsskipet KNM Narvik i Horten.

KNM «Narvik», den siste av fregattene som var i operativ tjeneste, halte kommandoflagg den 13. juni 2007 i Horten. KNM «Narvik» ble museumsfartøy i Horten og sirkelen var dermed fullført etter 41 år i tjeneste. Narvik har vært åpen for publikum siden 2016. Messene ombord leies ut til alle slags selskaper og skipet er åpent fra april til slutten av november. Det betegnes som Europas mest komplette marinefartøy i museumssammenheng og er et tidsbilde fra livet ombord 2007. Den eies av en privat stiftelse og er fortøyd ved Marinemuseet.knmnarvik.no

Spesifikasjoner 
 Fortregning:
 Standard: 1 650 tonn
 Fullastet: 1 950 tonn
 Dimensjoner
 Lengde: 96 m
 Bredde: 11,2 m
 Dypgående: 5,5 m
 Mannskap: 125, derav 39 befal
 Hastighet: 25 knop+
 Rekkevidde: 4 500 nautiske mil, ved 15 knop
 Framdrift: tvilling dampkjeler, 1 dampturbin gir 20 280 hk
 Våpen
 Kanoner:
 Tvilling US 3-tommers (76mm)
 40mm/70 Bofors
 2 20mm Rheinmetal
 Mitraljøser: 2 12,7 mm
 Raketter:
 Sjø til luft (SAM)- Raytheon NATO RIM-7M Sea Sparrow Mk 29 åttedobbel utskyter, semiaktiv radar målsøking til 8 nautiske mil ved 2,5 Mach, stridshode 39 kg, 24 cellers magasin.
 Anti-ubåt – Kongsberg Terne III 6-rørs justerbar.
 6 Penguin (vanligvis ikke montert)
 Synkeminer: Mk 6
 Torpedoer: 6-324 mm US Mk 32 (2 triple) rør. Marconi Stingray anti-submarine, aktiv/passiv målsøk til 11 km ved 45 knop, stridshode 32 kg (shaped charge), dybde til 750 m.
 Motforanstaltning:
 Avledning: 2 chaff utskytere.
 ESM: Argo AR 700; avskjær.
 Elektronisk krigføringssytem – NFT MSI-3100 (pluss Siemens ODIN) handlings data-automatisering; Link 11 og 14. SATCOM.
 Våpenstyring: Kongsberg MSI-90(U) TFCS.
 Sensorer:
 Radar
 Luftsøk – Siemens/Plessey AWS -9
 Overflatesøk – Racal Decca TM 1226; I-bånd.
 Ildledningskontroll – NobelTech 9LV 218 Mk 2; I-bånd (inkludere søk). Raytheon Mk 95; I/J-bånd (for Sea Sparrow).
 Sonarer
 Thomson Sintra/Simrad TSM 2633; kombinert skrog og Variabel Dybde Sonar; aktiv søk og angrip; medium frekvens.
 Simrad Terne III; aktiv angrip; høy frekvens.
 Navigasjon: Decca; I-bånd, GPS

Bilder

Referanser 

Fregattklasser
Norske fregatter
Skip bygget i Norge
Artikler i sjøfart-prosjektet